Адным з такіх падзвіжнікаў быў айцец Мікалай Лапіцкі, літаратурная спадчына якога, сістэматызаваная і апрацаваная Юрыем Гарбінскім, выдадзена ў 2005 годзе супольнымі намаганнямі Беларускага Інстытута Навукі і Мастацтва (БІНіМ, Нью-Йорк) і Інстытута славістыкі Польскай акадэміі навук (Варшава). Кніга складаецца з сямі раздзелаў, дае багаты матэрыял пра асобу святара, асяроддзе, у якім ішла яго пастырская і грамадская праца. Друкуюцца малітвы і казанні з нагоды вялікіх царкоўных святаў, навукова-гістарычныя даследаванні, публіцыстыка, лісты да розных асобаў (часам гэта вельмі красамоўныя ўзоры палемікі і дыялогу).